STQARRIJA TAL-PULIZIJA Ilbieraħ filgħaxija għall-ħabta tal-22:10, il-Pulizija ġiet infurmata li żewġ persuni feruti kien marru ġewwa ċ-Ċentru tas-Saħħa ta' Raħal Ġdid. Il-Pulizija marret minnufih fiċ-Ċentru tas-Saħħa msemmi u minn stħarriġ preliminari rriżulta li mara ta' 65 sena u binha – raġel ta' 32 sena, t-tnejn residenti Ħal Tarxien, kienu qegħdin isofru minn ġrieħi li allegatament ġew ikkawżati permezz ta' arma li taqta' u bil-ponta. Minn iktar investigazzjonijiet li saru jidher li waqt li ż-żewġ persuni kienu ġewwa r-residenza tagħhom f'Ħal Tarxien, qam argument bejn il-mara ta' 65 sena u raġel ieħor li huwa Rumen ta' 39 sena li wkoll jgħix fl-istess residenza. Jidher li r-raġel ta' 39 sena allegatament aggredixxa lill-mara permezz ta' arma li taqta' u bil-ponta. Ir-raġel ta' 32 sena pprova jwaqqaf l-aggressur iżda hu wkoll safa' ferut. Sussegwentement iż-żewġ vittmi ttieħdu ġewwa ċ-Ċentru tas-Saħħa sabiex jiġu kkurati u iktar tard ġew riferuti l-Isptar Mater Dei. Meta l-Pulizija rrikorriet fuq il-post tal-inċident sabet li fl-istess residenza kien hemm xi nirien u għalhekk il-membri mid-Dipartiment tal-Protezzjoni Ċivili ssejħu fuq il-post sabiex jikkontrollaw in-nar. Waqt li l-Pulizija kienet qiegħda fuq il-post sabet li l-allegat aggressur kien mistoħbi fuq siġra li hemm vicin id-dar u li hu wkoll kien qiegħed isofri minn xi ġrieħi u kellu xi dmija. Fuq il-post issejħet ambulanza li ħadet lir-raġel l-Isptar Mater Dei fejn ġie ċċertifikat li qiegħed isofri minn ġrieħi gravi. Filwaqt li kemm il-mara kif ukoll ir-ragel ta' 32 sena sofrew ġriehi ħfief. Bil-każ ġiet infurmata l-Maġistrat tal-Għassa Dr M Farrugia LL.D li ħatret diversi esperti sabiex jassistuha fl-inkjesta li ġiet appuntata. L-investigazzjonijiet tal-Pulizija għadhom għaddejjin. Qed ikun allegat li bint l-eks Prim Ministru Dom Mintoff qalgħet daqqiet ta' sikkina mis-sieħeb tagħha f'Ħal Tarxien. F'artiklu ppublikat fuq is-sit tal-istazzjon nazzjonali jingħad li l-aggressjoni seħħet kmieni t-Tlieta filgħodu ftit wara nofsillejl, meta sieħeb Mintoff, li huwa Rumen, darabha ħafif f'sidirha. Qed jingħad ukoll li ndarab ukoll binha, b'żewġ daqqiet ta' sikkina f'koxtu. Jidher ukoll li l-aggressur, li għandu 37 sena, ta' n-nar lill-villa ta' Yana Mintoff, meta hi u binha marru għall-għajnuna medika fiċ-ċentru tas-saħħa ta' Raħal Ġdid.